b"\n_START_ARTICLE_\nJard\xc3\xad Bot\xc3\xa0nic de Vegetaci\xc3\xb3 Natural Olotina\n_START_SECTION_\nEl Parc Nou\n_START_PARAGRAPH_\nEl Parc Nou \xc3\xa9s una antiga finca senyorial que, l'any 1932, va passar a ser propietat municipal, obrint-se al p\xc3\xbablic el 30 de maig de 1943 com a parc municipal d'Olot._NEWLINE_L'any 1986, l'inter\xc3\xa8s per protegir i preservar la gran diversitat d'esp\xc3\xa8cies vegetals existents al parc, com la roureda de roure p\xc3\xa8nol, van portar a la creaci\xc3\xb3 del Jard\xc3\xad Bot\xc3\xa0nic de Vegetaci\xc3\xb3 Natural Olotina. Dins el recinte del Parc Nou s'hi troben actualment una vintena d'esp\xc3\xa8cies arb\xc3\xb2ries i m\xc3\xa9s d'un centenar d'esp\xc3\xa8cies arbustives i herb\xc3\xa0cies, com tamb\xc3\xa9 una gran diversitat d'esp\xc3\xa8cies vegetals caracter\xc3\xadstiques de les rouredes humides._NEWLINE_Dins el recinte, tamb\xc3\xa9 s'hi troba la Torre Castanys, actualment Casal dels Volcans, que acull el Museu dels Volcans, un Centre d'informaci\xc3\xb3 del Parc Natural de la Zona Volc\xc3\xa0nica de la Garrotxa i una de les seus administratives del mateix parc natural.\n_START_SECTION_\nJard\xc3\xad Bot\xc3\xa0nic\n_START_PARAGRAPH_\nCont\xc3\xa9 elements de  jardineria anglesa juntament amb boscos madurs d'un gran inter\xc3\xa8s  bot\xc3\xa0nic amb esp\xc3\xa8cies aut\xc3\xb2ctones. Aix\xc3\xad mateix, permet d'observar la complexitat de la vida del bosc humit._NEWLINE_Destaca especialment l'Arbreda monumental que est\xc3\xa0 formada per majestuosos  roures p\xc3\xa8nols de m\xc3\xa9s de 250 anys i 25 metres d'al\xc3\xa7ada, acompanyats per boixos i gr\xc3\xa8vols que assoleixen port arbori. Les diferents esp\xc3\xa8cies vegetals estan etiquetades, amb unes plaques d'identificaci\xc3\xb3 en les que hi figura el nom com\xc3\xba, el nom cient\xc3\xadfic i la fam\xc3\xadlia bot\xc3\xa0nica a la qual pertanyen._NEWLINE_Les \xc3\xa0rees d'inter\xc3\xa8s bot\xc3\xa0nic estan separades de les zones d'esbarjo mitjan\xc3\xa7ant unes tanques de boix. Uns petits portals permeten l'acc\xc3\xa9s als diferents recorreguts._NEWLINE_Els arbres madurs i vells fa que hi siguin abundants ocells que s'alimenten als seus troncs com el raspinell com\xc3\xba, el picot verd i el picot garser gros. Els arbres fruiters de les \xc3\xa0rees d'esbarjo i al bosc caducifoli mixt tamb\xc3\xa9 enriqueixen la biodiversitat. En alternar-se els espais oberts i el bosc, hi ha tamb\xc3\xa9 puputs, pica-soques blaus i merles. _NEWLINE_El maig de 2005 es va obrir al p\xc3\xbablic un nou espai situat fora del mur del Parc on es pot trobar el jard\xc3\xad de plantes medicinals que ofereix una mostra representativa de plantes remeieres en gran part aut\xc3\xb2ctones, amb l'objectiu d'aconseguir, mostrar totes les esp\xc3\xa8cies recollides en el treball Plantes remeieres de la Garrotxa. Recull de medicina popular, de Marissa Llongarriu i Ester Sala. El treball recull 188 esp\xc3\xa8cies diferents entre arbres, arbusts i herbes._NEWLINE_Dins aquest nou espai tamb\xc3\xa9 s'hi troba la zona de restauraci\xc3\xb3 d'una roureda de roure p\xc3\xa8nol. _NEWLINE_A la sortida del Parc Nou en direcci\xc3\xb3 a la Moixina, s'hi troben els horts del mas Tarut, que han passat a formar part del conjunt. Aquest espai hort\xc3\xadcola est\xc3\xa0 dividit en 60 parcel\xc2\xb7les rectangulars d'uns 90 m\xc2\xb2 cadascuna.\n_START_SECTION_\nEstaci\xc3\xb3 meteorol\xc3\xb2gica\n_START_PARAGRAPH_\nD'en\xc3\xa7\xc3\xa0 l'any 1988, funciona l'Estaci\xc3\xb3 meteorol\xc3\xb2gica del Parc Nou, propietat del Centre meteorol\xc3\xb2gic territorial de Catalunya. Aquesta estaci\xc3\xb3 compta amb els seg\xc3\xbcents aparells: bar\xc3\xb2metre de mercuri, baroterm\xc3\xb2graf, penell i anem\xc3\xb2metre amb els corresponents indicadors, term\xc3\xb2metre de m\xc3\xa0xima i m\xc3\xadnima, higr\xc3\xb2metre, pluvi\xc3\xb2metre i pluvi\xc3\xb2graf._NEWLINE_La g\xc3\xa0bia meteorol\xc3\xb2gica t\xc3\xa9 una cara de vidre, que permet al visitant veure els aparells del seu interior que van acompanyats d'una petita explicaci\xc3\xb3 sobre la seva utilitat, funcionament i lectura."